FI Euroopan unionin virallinen lehti C 45/21

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 45/09

Hakemuksen julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”NATIVE SHETLAND ORGANIC WOOL”

EY-N:o: UK-PDO-0005-0737-19.01.2009

SMM ( ) SAN ( X )

1. Nimi:

”Native Shetland Organic Wool”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 3.6 – Villa

3.2 Kuvaus 1 kohdassa nimetystä tuotteesta:

Native Shetland Organic Wool on villaa, joka saadaan yksinomaan Shetlanninsaarilla luonnonmukaisissa katraissa luonnonmukaisesti kasvatetuista puhdasrotuisista shetlanninlampaista. Villavuodat painavat yhdestä kahteen kiloa. Niiden väri vaihtelee valkoisesta erilaisiin luonnollisiin väreihin, kuten mustaan, ruskeaan ja harmaaseen.

Lampaat laiduntavat kukkuloilla määritellyn maantieteellisen alueen rajojen sisällä, ja ne keritään heinä-elokuussa. Keritseminen voidaan tehdä keritsinkoneilla, käsikeritsimillä tai nyppimällä kuitutapulit sormin.

Käsittelyvaiheet ovat maailmanlaajuisen luonnonmukaisen tekstiilin standardin (GOTS) mukaisia:

— pesu– Villan peseminen on ensimmäinen tärkeä vaihe korkealaatuisen tuotteen tuotannossa. Villa pestään lyhyellä tai pitkällä ohjelmalla tarkasti 20–25 celsiusasteessa.

— nyppiminen ja lajittelu– Villatapulit nypitään ja hienot ja karkeat kuidut erotellaan toisistaan. Samalla niistä poistetaan kasviperäiset roskat, kuten heinä ja siemenet.

— karstaus– Karsta on kuidunvalmistuksen ydinvaihe. Villatupsut karstataan tasaisiksi kuiduiksi. Näin muokatuista kuiduista voidaan sitten joko tehdä levyjä huovan tekoa varten tai ne voidaan rullata villahahtuviksi.

— kehräys– Kehrätessä hahtuvia vedetään ja kierretään langaksi. Langan paino vaihtelee, kuten myös se, moneenko kertaan se on kerrattu. Lanka kehrätään kartioiden ympärille, josta se voidaan kiertää kerille tai vyyhdeiksi.

— huovutus– Huovutinkoneella tehdään irtokuiduista huopalevyjä. Huovutinkoneen kannessa on säätövaraa, joten huopalevyjen valmistamisessa voidaan käyttää eripaksuisia kuituja. Märkiä kuituja painellaan ja täristellään, jotta ne vanuttuvat.

Tuotevalikoimaan kuuluu lankakeriä ja -vyyhtejä sekä huopalevyjä.

Tällä villalla on ainutlaatuiset ominaisuudet: se on pehmeää, lujaa ja joustavaa, ja sen eristyskyky on mainio. Kuitutapuleissa on usean tuuman mittaista peitinvillaa ja hyvin hienoa alusvillaa. Keskimääräinen kuitupituus on 5–10 cm ja villakuidun läpimitta keskimäärin 29,9 mikronia.

Kuvaus Keskimääräinen kuitupituus Keskimääräinen mikroniluku (villakuidun läpimitta) Tuntu Väri Paino Shetland White 5–10 cm 29,9 pehmeä ja silkkinen valkoinen 1–2 kg Shetland Moorit 5–10 cm 29,9 pehmeä ja silkkinen ruskea 1–2 kg Shetland Fawn 5–10 cm 29,9 pehmeä ja silkkinen kellertävänruskea 1–2 kg Shetland Grey 5–10 cm 29,9 pehmeä ja silkkinen harmaa 1–2 kg Shetland Black 5–10 cm 29,9 pehmeä ja silkkinen musta 1–2 kg

Villan tuntu on ainutlaatuinen, samanaikaisesti pehmeä, luja ja joustava. Joustavuus johtuu shetlanninlampaan villan kiharuudesta (villa ei ole yhtä tiivistä kuin vaikkapa merinovillalla).

Shetlanninlampaista saadaan luontaisesti valkoista, punaruskeaa, kellertävänruskeaa, tummanharmaata ja tummanruskeaa (”Shetlannin mustaa”) villaa. Shetlanninlampailla on usein vartalossa kuviointia, ja tästä syystä yhdessä vuodassa voi luonnostaan olla monta eri värisävyä. Shetlanninvilla on yksi pehmeimmistä villoista. Sitä voidaan kehrätä ja kerrata eripaksuisiksi langoiksi, joita käytetään kudonnassa ja neulonnassa.

Tämä hakemus koskee Shetlanninsaarilla kotoperäisestä shetlanninlampaasta saatua villaa, joka kuvastuu myös suojahakemuksen kohteena olevassa nimessä. Hakijat tietävät, että shetlanninlammasrodusta luonnonmukaisesti saatavaa villaa tuotetaan myös määritellyn alueen ulkopuolella.

3.3 Raaka-aineet:

Native Shetland Organic Wool on villaa, joka saadaan yksinomaan Shetlanninsaarilla luonnonmukaisissa katraissa luonnonmukaisesti kasvatetuista puhdasrotuisista shetlanninlampaista. Käsitellyllä villalla on oltava maailmanlaajuisen luonnonmukaisen tekstiilin standardin (GOTS) mukainen sertifiointi.

3.4 Rehu (ainoastaan eläinperäiset tuotteet):

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Native Shetland Organic Wool on villaa, joka saadaan yksinomaan Shetlanninsaarilla luonnonmukaisesti kasvatetuista puhdasrotuisista shetlanninlampaista. Kaikki vaiheet aina langanvalmistukseen asti on suoritettava Shetlanninsaarilla. Niitä ovat:

— pesu

— nyppiminen

— lajittelu

— karstaus

— kehräys

— huovutus.

Valmis lanka voidaan myydä joko saarilla tai niiden ulkopuolella kaupallisten yritysten toteuttamaa lisäkäsittelyä varten tai kotikäyttöön.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityissäännöt

Native Shetland Wool -villan merkinnöissä voidaan käyttää suojatun alkuperänimityksen EU-tunnuksen lisäksi muita, esimerkiksi yksityisen sertifiointijärjestelmän symboleja tai tunnuksia, kunhan kuluttajaa ei johdeta harhaan.

Vaikka nimi ”Native Shetland Wool” suojataan unionin sääntöjen mukaisesti, sellaisten nimitysten käyttö, jotka kuvaavat asianomaisesta rodusta saatua tuotetta mutta eivät ole peräisin määritellyltä maantieteelliseltä alueelta – esimerkiksi ”Shetland wool” ja ”Shetland organic wool” – ei ole ristiriidassa suojatun alkuperänimityksen ”Native Shetland Wool” rekisteröintiedellytysten kanssa.

4. Maantieteellisen alueen tarkka rajaus:

Shetlanninsaaret

5. Yhteys maantieteelliseen alkuperään:

5.1 Maantieteellisen alueen erityisyys:

Kotoperäisiä luonnonmukaisesti kasvatettuja shetlanninlampaita on vain Shetlannissa, jossa niitä pidetään luonnonmukaisissakatraissa. Shetlannin ilmasto on hyvin ankara ja maaperä yleisesti ottaen hyvin köyhä. Shetlanninlampaat ovat tulleet toimeen näissä erikoislaatuisissa olosuhteissa vähintään yli 5 000 vuoden ajan. Tällaisessa ilmastossa ja ympäristössä on kehittynyt lammasrotu, joka elää koskemattomilla kukkuloilla ja saarilla. Lampaat laiduntavat saarten sisäosien kanervanummilla, rannikkolaitumilla ja läheisillä pikkusaarilla.

5.2 Tuotteen erityisyys:

Tämä kotoperäisestä lampaasta saatava ainutlaatuinen villa on pehmeää, lujaa ja joustavaa, ja sen eristyskyky on mainio. Sen kuitutapuleissa on pitkää peitinvillaa (hylkii sadetta, jota saadaan saarilla runsaasti) ja hyvin hienoa alusvillaa, joka suojaa eläimiä viimalta. Vain harvoilla 100-prosenttisesti villakuiduista saatavilla langoilla on samanlaiset omalaatuiset ominaisuudet, joiden ansiosta höyhenenkevyeen lankaan saadaan näin pehmeä tuntu. Lanka on joustavaa raakakuitujen kiharuuden ansiosta.

Erikoiskuitu on haluttua moniin eri käyttötarkoituksiin. Sen eristyskyky on mainio, ja sitä on käytetty monilla napaseuduille ja Himalajalle suuntautuneilla retkillä juuri lämmittävyytensä vuoksi.

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin:

Shetlanninlampaista saatavaa villaa on jo kauan pidetty arvossa, ja se loikin perustan Shetlanninsaarten merkittävälle tekstiiliteollisuudelle. Villa on hienoudessaan merinovillan vertaista, ja sen arvo on tunnustettu jo kauan. Native Shetland Organic Wool -villan laatu ja ainutlaatuiset ominaisuudet johtuvat siitä, että Shetlanninsaarilla kehittyi kotoperäinen, saarten maantieteellisiin olosuhteisiin sopeutunut rotu.

Lampaan villapeitteistä, luista ja taljoista on aikoinaan valmistettu monia esineitä, joita ihmiset ovat tarvinneet pysyäkseen hengissä. Shetlannista on löydetty luunjäänteitä ja pieniä työkaluja, jotka ovat peräisin aina rautakaudelta 1200-luvulle ja jotka todistavat lampaiden kasvatuksen yhtäjaksoisuudesta Shetlannissa. Norjasta tulleet uudisasukkaat toivat 800-luvulla mukanaan oman lammasrotunsa, josta he saivat ravinnoksi maitoa, lihaa ja sisäelimiä. Lampaista kehittyi eristyksissä oma saaristorotunsa eli shetlanninlammas, josta saadaan kuuluisaa shetlanninvillaa. Vuonna 1790 shetlanninvillan poikkeuksellinen laatu ”löydettiin” muuallakin Skotlannissa, kun villanäytteitä vietiin Edinburghiin, ja villa otettiin ihastuksella vastaan. Noihin aikoihin perustettiin Society of British Wool -yhdistys parantamaan lampaankasvatuksen ja villantuotannon standardeja.

Nykyään markkinoilla on kysyntää ilman kemiallisia väriaineita valmistetuista luomulangoista, ja tähän kysyntään shetlanninlampaan villavuotien ja -lankojen luonnollinen värikirjo pystyy vastaamaan. Shetlanninvillalla on ainutlaatuisten ominaisuuksien ansiosta hyvin vakaa asema monilla vientimarkkinoilla.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://www.defra.gov.uk/foodfarm/food/industry/regional/foodname/products/documents/shetland-organic-wool.pdf

(1) EUVL L 93, 31.3.2006, s. 12.